लुम्बिनीमा अन्तर्राष्ट्रिय शान्ति महोत्सव सुरु
लुम्बिनीमा दुई दिने ‘लुम्बिनी अन्तर्राष्ट्रिय शान्ति महोत्सव’ सुरू  भएको छ । अन्तर्राष्ट्रिय ध्यान दिवसको अवसरमा महोत्सवको पहिलो दिन शुक्रबार बिहान मायादेवी मन्दिर अगाडि सयौंको संख्यामा भिक्षु, स्थानीय, विद्यार्थी, लुम्बिनी विकास कोष तथा अन्य संघसंस्थाका पदाधिकारीको उपस्थितिमा बुद्ध स्तोत्र वाचनसँगै ध्यान कार्यक्रम गरिएको हो ।
तिलोत्तमा — लुम्बिनीमा दुई दिने ‘लुम्बिनी अन्तर्राष्ट्रिय शान्ति महोत्सव’ सुरू  भएको छ । अन्तर्राष्ट्रिय ध्यान दिवसको अवसरमा महोत्सवको पहिलो दिन शुक्रबार बिहान मायादेवी मन्दिर अगाडि सयौंको संख्यामा भिक्षु, स्थानीय, विद्यार्थी, लुम्बिनी विकास कोष तथा अन्य संघसंस्थाका पदाधिकारीको उपस्थितिमा बुद्ध स्तोत्र वाचनसँगै ध्यान कार्यक्रम गरिएको हो ।महोत्सवको उपप्रधान तथा परराष्ट्रमन्त्री नारायणकाजी श्रेष्ठले उद्घाटन गरे । उद्घाटनपश्चात् बोल्दै उपप्रधानमन्त्री श्रेष्ठले ध्यानको माध्यमबाट समाजिक रुपान्तरण गर्नुपर्ने बताए । ध्यानले आफूलाई चिन्न सिकाउने भएकाले यो विधि अपनाउने मानिस मानसिक रुपमा स्वस्थ रहने उनको भनाइ छ । बुद्धमार्ग शान्ति र ध्यान एक अर्काको परिपुरक भएको उल्लेख गर्दै उपप्रधानमन्त्री श्रेष्ठले लुम्बिनीलाई बुद्धमार्ग सँगै ध्यानको केन्द्रको रुपमा विकास गर्नुपर्नेमा जोड दिए । त्यस्तै नेपालका लागि चिनियाँ राजदूत छन सोङले नेपाल हिमाल र नदीहरुले जोडिएको उल्लेख गर्दै सगरमाथा नेपाल-चीनबीचको मित्रताको साक्षी भएको बताए । बुद्ध जन्मस्थल नेपाल भएको र चीनमा बौद्धमार्गीको अधिक संख्या रहेकाले धार्मिक तथा सांस्कृतिक रुपमा पनि नेपाल र चीनबीच अन्योन्याश्रित सम्बन्ध रहेको बताए । नेपालले अन्तर्राष्ट्रिय ध्यान दिवस मनाउने प्रस्ताव संयुक्त राष्ट्रसंघमा लगे चीनले त्यसको समर्थन गर्ने जनाउँदै लुम्बिनीलाई ध्यानको राजधानी बनाउन उनले आग्रह गरे ।कार्यक्रममा बोल्दै लुम्बिनी विकास कोषका सदस्यसचिव सानुराजा शाक्यले ध्यानको माध्यमबाट बुद्ध जन्मस्थल लुम्बिनीको प्रचारप्रसार गर्न सकिने बताए । लुम्बिनीमा हुने यस्ता कार्यक्रमले पर्यटकको संख्या बढाउन र अध्यात्मवादको विकास गर्न महत्वपूर्ण भूमिका खेल्ने उनको भनाइ छ । नेपाल पर्यटन बोर्ड, नेपालस्थित चिनियाँ दूतावास, नेपाल ओलम्पिक कमिटी, प्रदेश खेलकुद परिषद् लुम्बिनी र लुम्बिनी विकास कोषको आयोजनामा सुरु भएको महोत्सवअन्तर्गत शुक्रबार साँझ स्पोर्ट्स टक सम्पन्न भएको छ भने शनिबार बिहान अन्तर्राष्ट्रिय म्याराथन र साँझ लुम्बिनी स्क्वायरमा लुम्बिनी शान्ति कन्सर्ट हुनेछ । कन्सर्टमा विश्व प्रसिद्धा गायिका आनी छोइङ डोल्मा, प्रख्यात चिनियाँ गायक उलान तुया, गुकिन कलाकार लु निङ लगायतले प्रस्तुति दिने कार्यक्रम छ ।